**Ηλίας Χατζηγεωργίου**

**Υπεύθυνος για τον Χορό**

Γεννήθηκε στο Χαϊδάρι Αττικής το 1983. Είναι πτυχιούχος Φιλοσοφίας, Παιδαγωγικής και Ψυχολογίας της Φιλοσοφικής σχολής του Πανεπιστημίου Ιωαννίνων, με ειδίκευση στην ψυχολογία και πιστοποιημένος Coach από τον Association for Coaching και το ΕΚΠΑ. Ξεκίνησε ως αυτοδίδακτος χορευτής hip hop και breakdance απο την ηλικία των δέκα ετών και μέχρι το τέλος της εφηβείας σε πλατείες και αυτοσχέδιους διαγωνισμούς. Αργότερα, από τα φοιτητικά του χρόνια και μέχρι και σήμερα, μαθήτευσε σε πολλά, διαφορετικά και ετερόκλητα είδη χορού. Το 2006 συμμετείχε στον τηλεοπτικό διαγωνισμό χορού *So You Think You Can Dance* όπου και απέσπασε την έκτη θέση. Στράφηκε προς το θέατρο όπου συμμετείχε ως ηθοποιός και χορευτής σε θεατρικές παραγωγές. Πολύ σύντομα ήρθε σε επαφή με τον σύγχρονο χορό και την κινητική έρευνα.

Ασχολείται επαγγελματικά με το χορό τα τελευταία δεκαέξι χρόνια. Έχει πλούσια χορευτική και θεατρική εμπειρία σε Ελλάδα και εξωτερικό και επιμελείται την κίνηση σε θεατρικές παραστάσεις. Ενδιαφέρεται καλλιτεχνικά για το πάντρεμα των διαφορετικών ειδών χορού και τη χρησιμοποίησή τους ως ένα σύνολο άντλησης πληροφοριών μέσα στον σύγχρονο χορό κινητικά, υφολογικά και ερμηνευτικά. Είναι μέλος της ομάδας σύγχρονου χορού «Αερίτες» από το 2009.

Διδάσκει και δίνει σεμινάρια χορού τα τελευταία δεκαπέντε χρόνια στην Ελλάδα και στο εξωτερικό. Είναι ένας από τους εισηγητές δασκάλους – χορογράφους στο εκπαιδευτικό πρόγραμμα για εφήβους της στέγης του ιδρύματος Ωνάση «dancing to connect» απο το 2013 . Έχει παραδώσει μαθήματα χορού στις φυλακές ανηλίκων στον Αυλώνα και διδάσκει το μάθημα παιδαγωγικής και ψυχολογίας στην επαγγελματική σχολή χορού «Άννα Πέτροβα – Μάρω Μαρμαρινού».

Σημαντικά φεστιβάλ και θέατρα στα οποία έχει εμφανιστεί ως περφόρμερ είναι μεταξύ άλλων τα Fondazione Nazionale della Danza, Baden Theater, Στέγη του Ιδρύματος Ωνάση, Sibiu International Theater Festival, Dublin dance festival, Centre National de la Danse, Biennale de la danse, Διεθνές Φεστιβάλ Χορού Καλαμάτας, Mercat de les Flors, Tanzhaus NRW, Φεστιβάλ Δημητρίων, Aerowaves Spring Forward, Künstlerhaus Mousonturm, Διεθνές Φεστιβάλ Χορού Αθηνών, Φεστιβάλ Αθηνών και Επιδαύρου και πολλά άλλα.